P9_TA(2022)0302

Rozhodnutie Najvyššieho súdu USA zrušiť práva na umelé prerušenie tehotenstva v Spojených štátoch amerických a potreba chrániť tieto práva a zdravie žien v EÚ

Uznesenie Európskeho parlamentu zo 7. júla 2022 o rozhodnutí Najvyššieho súdu USA zrušiť práva na umelé prerušenie tehotenstva v Spojených štátoch amerických a potrebe chrániť tieto práva a zdravie žien v EÚ (2022/2742(RSP))

(2023/C 47/22)

Európsky parlament,

— so zreteľom na Európsky dohovor o ľudských právach z roku 1950,

— so zreteľom na Dohovor o odstránení všetkých foriem diskriminácie žien z roku 1979,

— so zreteľom na Chartu základných práv Európskej únie (ďalej len „charta“) z roku 2000,

— so zreteľom na svoje uznesenie z 24. júna 2021 o situácii v oblasti sexuálneho a reprodukčného zdravia a práv v EÚ v rámci zdravia žien (1),

— so zreteľom na svoje uznesenie z 9. júna 2022 s názvom Globálne hrozby pre práva na umelé prerušenie tehotenstva: možné zrušenie práv na umelé prerušenie tehotenstva v USA Najvyšším súdom (2),

— so zreteľom na rozhodnutie najvyššieho súdu USA z 24. júna 2022, ktorý piatimi hlasmi za a štyrmi proti zrušil rozsudok vo veci Roe/Wade, čím federálne ústavné právo na umelé prerušenie tehotenstva prestalo platiť,

— so zreteľom na článok 132 ods. 2 rokovacieho poriadku,

A. keďže Najvyšší súd Spojených štátov amerických vytvoril precedens v prelomovom prípade Roe/Wade (1973), ktorý bol neskôr potvrdený rozsudkom vo veciach Planned Parenthood/Casey (1992) a Whole Woman’s Health/Hellerstedt (2016), a tým zaručil v USA ústavné právo na legálne umelé prerušenie tehotenstva v období pred životaschopnosťou plodu; keďže najvyšší súd 24. júna 2022 rozhodol piatimi hlasmi za a štyrmi proti o zrušení rozsudku vo veci Roe/Wade, čím prestalo platiť federálne ústavné právo na umelé prerušenie tehotenstva, štátom sa umožnilo zakázať umelé prerušenie tehotenstva v ktoromkoľvek štádiu tehotenstva a vznikla možnosť úplného zákazu umelého prerušenia tehotenstva;

B. keďže po tom, ako najvyšší súd prijal toto rozhodnutie, umelé prerušenie tehotenstva zakázalo už osem štátov; keďže sa očakáva, že 26 štátov nakoniec prijme zákony, ktoré takmer úplne zakážu umelé prerušenie tehotenstva; keďže 13 štátov má tzv. spúšťacie zákony, ktoré nadobudli účinnosť hneď po zrušení rozsudku vo veci Roe/Wade; keďže od tej chvíle sa v USA aj na celom svete organizuje čoraz viac demonštrácií za ochranu práva na umelé prerušenie tehotenstva; keďže zároveň silnejú protesty proti rozhodnutiu najvyššieho súdu, najmä po zverejnení vyhlásenia guvernérov štátov Kalifornia, Oregon a Washington 24. júna 2022, tzv. záväzku viacerých štátov, podľa ktorého „budú obhajovať prístup k starostlivosti v oblasti reprodukčného zdravia vrátane umelého prerušenia tehotenstva a antikoncepcie a zaväzujú sa, že budú chrániť pacientov a lekárov pred úsilím iných štátov preniesť ich zákaz umelého prerušenia tehotenstva do našich štátov“ (3);

C. keďže rozhodnutie najvyššieho súdu bude mať dosah na životy žien a dievčat v celých Spojených štátoch amerických a jeho škodlivé dôsledky pocítia najviac osoby žijúce vo veľmi neistých podmienkach; keďže by to mohlo mať negatívny vplyv aj na ďalšie sexuálne a reprodukčné zdravie a práva (ďalej len „SRZP“); keďže obmedzenia alebo zákaz práva na umelé prerušenie tehotenstva v USA, EÚ a na celom svete budú mať neprimeraný vplyv na ženy žijúce v chudobe, najmä na obete rasovej diskriminácie vrátane černošiek, hispánskych žien a príslušníčok pôvodného obyvateľstva, ako aj na ženy z vidieckych oblastí, LGBTIQ osoby, ženy so zdravotným postihnutím, dospievajúce ženy, migrantky vrátane neregulárnych migrantiek a na domácnosti s jedným rodičom, ktoré vedú ženy; keďže verejné služby umelého prerušenia tehotenstva môžu zabezpečiť univerzálny prístup k bezpečnému a legálnemu prerušeniu tehotenstva pre všetky ženy vrátane tých, ktoré sa nachádzajú v neistej sociálno-ekonomickej situácii;

D. keďže SRZP vrátane bezpečnej a legálnej starostlivosti v prípade umelého prerušenia tehotenstva predstavujú základné právo; keďže kriminalizácia, odkladanie a odmietanie prístupu k SRZP predstavuje formu násilia voči ženám a dievčatám; keďže tieto obmedzenia a zákazy neznižujú počet interrupcií, ale len nútia ľudí, aby cestovali na dlhé vzdialenosti alebo sa uchýlili k nebezpečnému umelému prerušeniu tehotenstva, čo ich vystavuje trestnému vyšetrovaniu a stíhaniu, a postihujú ľudí, ktorým najviac chýbajú zdroje a informácie; keďže takmer všetky úmrtia v dôsledku neodborne vykonaného prerušenia tehotenstva sa vyskytujú v krajinách, kde je umelé prerušenie tehotenstva prísne obmedzené; keďže sa odhaduje, že ročný počet úmrtí matiek v USA v dôsledku neodborne vykonaného prerušenia tehotenstva by sa do druhého roku po nadobudnutí účinnosti zákazu zvýšil o 21 % (4); keďže takýmto úmrtiam možno úplne predísť; keďže zákazy umelého prerušenia tehotenstva povedú aj k zvýšeniu počtu úmrtí súvisiacich s núteným tehotenstvom;

E. keďže tehotenstvo a komplikácie pri pôrode sú na celom svete hlavnou príčinou úmrtí dospievajúcich dievčat vo veku 15 – 19 rokov; keďže u dospievajúcich matiek je oveľa vyššia pravdepodobnosť, že prerušia štúdium a budú čeliť nezamestnanosti, čím sa ešte viac prehĺbi kruh chudoby;

F. keďže v súvislosti so zrušeným rozsudkom vo veci Roe/Wade narastajú obavy týkajúce sa ochrany údajov; keďže prostredníctvom aplikácií na sledovanie menštruácie alebo geolokačných nástrojov a vyhľadávačov možno zhromažďovať údaje o ľuďoch, ktorí navštívili kliniku na umelé prerušenie tehotenstva, kúpili si tabletku na umelé prerušenie tehotenstva alebo hľadali informácie; keďže ľudia môžu byť v tejto súvislosti potenciálne označení alebo zozbierané informácie môžu byť použité proti nim; keďže v štátoch, ktoré zakázali umelé prerušenie tehotenstva alebo ho plánujú zakázať, môžu súdne orgány využívať digitálne údaje o osobách, ktoré žiadajú o umelé prerušenie tehotenstva, vykonávajú ho alebo uľahčujú;

G. keďže napriek všeobecnému pokroku v oblasti ochrany SRZP na celom svete vrátane Európy je zhoršovanie situácie, pokiaľ ide o právo na prístup k bezpečnému a legálnemu umelému prerušeniu tehotenstva, veľmi znepokojujúce; keďže zrušenie rozsudku vo veci Roe/Wade by mohlo posilniť hnutie proti umelému prerušeniu tehotenstva v Európskej únii; keďže Poľsko je jediným členským štátom EÚ, ktorý zo svojich zákonov odstránil dôvod na umelé prerušenie tehotenstva, keďže nelegitímny ústavný súd 22. októbra 2020 rozhodol o zrušení dlhodobo uznávaných práv poľských žien, čím de facto zakázal umelé prerušenie tehotenstva; keďže na Malte je umelé prerušenie tehotenstva zakázané; keďže lekárske umelé prerušenie tehotenstva v ranom štádiu nie je legálne na Slovensku a v Maďarsku nie je k dispozícii; keďže prístup k umelému prerušeniu tehotenstva je obmedzovaný aj v Taliansku (5); keďže v iných členských štátoch EÚ, ako napríklad nedávno v Chorvátsku, je prístup k starostlivosti pri umelom prerušení tehotenstva odopieraný (6);; keďže je nevyhnutné, aby EÚ a jej členské štáty obhajovali SRZP a zdôrazňovali, že práva žien sú nescudziteľné a že ich nemožno zrušiť ani oslabiť; keďže je veľmi dôležité, aby EÚ a jej členské štáty naďalej dosahovali pokrok pri zabezpečovaní prístupu k bezpečnej, legálnej a včasnej starostlivosti pri umelom prerušení tehotenstva v súlade s odporúčaniami a dôkazmi Svetovej zdravotníckej organizácie;

H. keďže ženy v Európe stále čelia prekážkam, ktoré im bránia v uplatňovaní ich práv a slobôd, a to v dôsledku právnych obmedzení, ktoré nezohľadňujú práva žien a zbytočne ohrozujú ich životy; keďže americkej turistke Andrei Prudenteovej bolo nedávno zakázané podstúpiť umelé prerušenie tehotenstva na Malte napriek tomu, že jej život bol ohrozený; keďže obhajkyňa ľudských práv žien Justyna Wydrzyńska bola obvinená podľa tvrdého poľského zákona proti umelému prerušeniu tehotenstva z toho, že inej žene poskytla tabletky na umelé prerušenie tehotenstva;

I. keďže v charte sú zakotvené hlavné základné práva a slobody ľudí žijúcich v EÚ; keďže ochrana bezpečného a legálneho umelého prerušenia tehotenstva má priamy vplyv na účinné uplatňovanie práv uznaných v charte, ako je ľudská dôstojnosť, osobná autonómia, rovnosť a fyzická integrita;

J. keďže Európsky parlament prijal 9. júna 2022 dôrazné uznesenie s názvom Globálne hrozby pre práva na umelé prerušenie tehotenstva: možné zrušenie práv na umelé prerušenie tehotenstva v USA Najvyšším súdom; keďže odporúčania vyjadrené v tomto uznesení sú naďalej relevantné a mali by sa uplatňovať (7);

1. znovu dôrazne odsudzuje celosvetové zhoršovanie situácie v oblasti práv žien a SRZP, a to aj v USA a niektorých členských štátoch EÚ; pripomína, že sexuálne a reprodukčné zdravie a práva sú základnými ľudskými právami, ktoré by sa mali chrániť a posilniť a v nijakom prípade ich nemožno oslabiť ani zrušiť; vyzýva vlády tých štátov, ktoré prijali zákony a iné opatrenia týkajúce sa zákazov a obmedzení umelého prerušenia tehotenstva, aby ich zrušili a zabezpečili zosúladenie svojich právnych predpisov s medzinárodne chránenými ľudskými právami žien a medzinárodnými ľudskoprávnymi normami;

2. navrhuje, aby sa právo na umelé prerušenie tehotenstva začlenilo do charty; domnieva sa, že Rade by sa mal predložiť návrh na zmenu Charty základných práv s týmto znením: Článok 7a (nový) „Článok 7a Právo na umelé prerušenie tehotenstva Každý má právo na bezpečné a legálne umelé prerušenie tehotenstva.“

3. v tejto súvislosti opätovne pripomína svoje uznesenie z 9. júna 2022 o výzve na zvolanie konventu na účel revízie zmlúv; očakáva od Európskej rady, že sa zíde na tento účel; navrhuje, aby sa počas tohto procesu do charty zahrnulo právo na bezpečné a legálne umelé prerušenie tehotenstva; žiada, aby bol Európsky parlament zapojený do všetkých jeho fáz;

4. vyjadruje svoju pevnú solidaritu so ženami a dievčatami v USA, ako aj s tými, ktorí sa podieľajú na poskytovaní a obhajobe práva na legálnu a bezpečnú starostlivosť pri umelom prerušení tehotenstva a prístupu k nej v takýchto náročných podmienkach, a vyjadruje im svoju podporu; podporuje tiež výzvy adresované Kongresu USA, aby prijal zákon, ktorý by chránil umelé prerušenie tehotenstva na federálnej úrovni;

5. je hlboko znepokojený skutočnosťou, že zákazy a iné obmedzenia umelého prerušenia tehotenstva neúmerne postihujú ženy žijúce v chudobe, najmä obete rasovej diskriminácie vrátane černošiek, hispánskych žien a príslušníčok pôvodného obyvateľstva, ako aj ženy z vidieckych oblastí, LGBTIQ osoby, ženy so zdravotným postihnutím, dospievajúce ženy, migrantky vrátane neregulárnych migrantiek a domácnosti s jedným rodičom, ktoré vedú ženy; zdôrazňuje, že ženy, ktoré si pre finančné alebo logistické prekážky nemôžu dovoliť cestovať na kliniky reprodukčného zdravia v susedných štátoch alebo krajinách, sú vystavené väčšiemu riziku, že podstúpia neodborne vykonané a životu nebezpečné zákroky a že budú musieť donosiť dieťa proti svojej vôli, čo predstavuje porušenie ľudských práv a formu rodovo motivovaného násilia ( 8 )

6. vyzýva vládu USA, aby zabezpečila ochranu údajov pre všetkých, najmä pre tých, ktorí žiadajú o umelé prerušenie tehotenstva, vykonávajú ho alebo uľahčujú, a to tak, že umožní súkromný a zabezpečený prístup, prestane sledovať správanie občanov, posilní politiku vymazávania údajov, zabezpečí šifrovanie údajov počas prenosu, umožní štandardné šifrovanie správ medzi koncovými bodmi, zamedzí sledovanie polohy a zabezpečí, aby používatelia dostávali upozornenia, keď sa žiada o ich údaje ( 9 )

7. poukazuje na nedostatočný prístup k antikoncepcii a v súčasnosti nesplnené potreby ( 10 ) ; zdôrazňuje, že prioritou by mal byť boj proti sexuálnemu násiliu a komplexná, veku primeraná sexuálna a vzťahová výchova pre všetkých založená na dôkazoch, široká škála vysokokvalitných, prístupných, bezpečných, cenovo dostupných a prípadne bezplatných antikoncepčných metód a prostriedkov, poradenstvo v oblasti plánovania rodiny, ako aj zdravotnícke služby; uznáva úlohu mimovládnych organizácií ako poskytovateľov služieb a obhajcov SRZP a povzbudzuje ich, aby pokračovali vo svojej práci;

8. vyzýva Komisiu a členské štáty, aby zintenzívnili politickú podporu obhajcom ľudských práv a poskytovateľom zdravotnej starostlivosti, ktorí sa usilujú presadzovať sexuálne a reprodukčné zdravie a práva, ako aj organizáciám občianskej spoločnosti a miestnym organizáciám bojujúcim za práva žien a SRZP, ktoré sú kľúčovými aktérmi v rodovo vyvážených spoločnostiach a kľúčovými poskytovateľmi služieb a informácií v oblasti SRZP, najmä tým, ktoré v Európe pracujú v náročných podmienkach; naliehavo vyzýva Komisiu, aby týchto obhajcov chránila pred akýmkoľvek prípadným prenasledovaním a podporovala ich;

9. vyjadruje znepokojenie nad možným prudkým nárastom toku prostriedkov na financovanie skupín odmietajúcich rodovú rovnosť a možnosť voľby, vo svete, a to aj v Európe;

10. vyzýva EÚ a jej členské štáty, aby právne uznali umelé prerušenie tehotenstva a obhajovali rešpektovanie práva na bezpečné a legálne umelé prerušenie tehotenstva a iných aspektov SRZP; ďalej vyzýva EÚ, aby konala ako obhajca tohto práva a zabezpečila, že bude jednou z kľúčových priorít pri rokovaniach v rámci medzinárodných inštitúcií a na iných viacstranných fórach, ako je Rada Európy, a aby presadzovala jeho začlenenie do Všeobecnej deklarácie ľudských práv;

11. odsudzuje skutočnosť, že mnohé ženy v EÚ stále nemajú prístup k službám umelého prerušenia tehotenstva v dôsledku toho, že v niektorých členských štátoch pretrvávajú právne, finančné, sociálne a praktické obmedzenia;

12. naliehavo vyzýva členské štáty, aby dekriminalizovali umelé prerušenie tehotenstva a odstránili prekážky brániace bezpečnému a legálnemu umelému prerušeniu tehotenstva a prístupu k SRZP a bojovali proti nim; vyzýva členské štáty, aby zaručili nediskriminačný prístup k bezpečným, legálnym a bezplatným službám umelého prerušenia tehotenstva, k službám a materiálom predpôrodnej a materskej zdravotnej starostlivosti, dobrovoľnému plánovaniu rodiny, antikoncepcii, službám pre mladých a k prevencii a liečbe HIV a súvisiacej starostlivosti a podpore;

13. odporúča, aby sa čo najskôr zorganizovalo vyslanie delegácie do USA s cieľom vyhodnotiť vplyv rozhodnutia najvyššieho súdu a podporiť mimovládne organizácie bojujúce za práva žien a hnutia podporujúce možnosť voľby, ktoré pôsobia v krajine; žiada, aby nadchádzajúce delegácie Európskeho parlamentu, ktoré pocestujú do Washingtonu, neustále nastoľovali otázku práv na umelé prerušenie tehotenstva a stretávali sa s organizáciami pre práva žien;

14. vyzýva Európsku službu pre vonkajšiu činnosť, delegáciu EÚ v USA, Komisiu a všetky členské štáty EÚ, aby využili všetky nástroje, ktoré majú k dispozícii, na posilnenie svojich opatrení na boj proti zhoršovaniu situácie v oblasti práv žien a SRZP, a to aj tým, že budú na celom svete kompenzovať prípadné zníženie financovania SRZP a v rámci svojich vonkajších vzťahov dôrazne presadzovať všeobecný prístup k bezpečnému a legálnemu prerušeniu tehotenstva a ďalším aspektom SRZP a prednostne sa naň zameriavať;

15. poveruje svoju predsedníčku, aby postúpila toto uznesenie Rade, Komisii, podpredsedovi Európskej komisie/vysokému predstaviteľovi Únie pre zahraničné veci a bezpečnostnú politiku, osobitnému zástupcovi EÚ pre ľudské práva, prezidentovi Spojených štátov amerických a jeho administratíve, Kongresu USA a Najvyššiemu súdu USA.

(1) Ú. v. EÚ C 81, 18.2.2022, s. 43.

(2) Prijaté texty, P9_TA(2022)0243.

(3) https://www.gov.ca.gov/2022/06/24/west-coast-states-launch-new-multi-state-commitment-to-reproductive-freedom-standing-united-on-protecting-abortion-access/

(4) https://ncpolicywatch.com/2022/05/05/study-shows-an-abortion-ban-may-lead-to-a-21-increase-in-pregnancy-related-deaths/

(5) https://search.coe.int/cm/Pages/result_details.aspx?ObjectId=0900001680687bdc. http://www.refreg.ep.parl.union.eu/RegData/etudes/BRIE/2018/608853/IPOL_BRI(2018)608853_EN.pdf

(6) https://www.roda.hr/en/news/support-for-accessible-safe-and-legal-termination-of-pregnancy-in-croatia.html

(7) https://www.europarl.europa.eu/doceo/document/TA-9-2022-0243_SK.html

(8) https://www.ohchr.org/Documents/Issues/Women/WRGS/SexualHealth/INFO_Abortion_WEB.pdf

(9) https://www.eff.org/deeplinks/2022/06/effs-statement-dobbs-abortion-ruling

(10) Správa UNFPA o stave svetovej populácie, Seeing the Unseen: The case for action in the neglected crisis of unintended pregnancy (Vidieť neviditeľné: potreba konať v prehliadanej kríze neplánovaného tehotenstva), 30. marca 2022.